Turkisflugila papageto

La Turkisflugila papageto (Forpus spengeli) konata ankaŭ kiel Bluflugila papago, estas specio de papageto en la familio Psittacidae.

 Aspekto 
Turkisflugilaj papagetoj estas tipe 12 centimetrojn longaj kaj pezas ĉirkaŭ 28 gramojn. Iliaj korpoj estas plejparte flavecverdaj; okuloj estas malhelbrunaj kaj kruroj kaj beko estas helpersikkoloraj. Turkisflugilaj papagetoj estas sekse dimorfaj: maskloj havas brile turkiskolorajn plumojn sur siaj malsupraj dorsoj kaj pugoj, kaj havas purpurbluajn subflugilajn kovrilojn kaj akselojn. Inoj ne havas bluajn markojn, sed iliaj fruntoj kaj vizaĝoj estas pli brile flavecverdaj ol tiuj de maskloj. Kiel ĉiuj papagoj, turkisflugilaj papagetoj montras zigodaktilecon: du piedfingroj frontas antaŭen kaj du piedfingroj frontas malantaŭen.

 Distribuado kaj habitato 
Turkisflugilaj papagetoj troviĝas en norda Kolombio el la kariba marborda regiono sudokcidente de la montoj Santa Marta, Departemento Atlantiko, kaj sude laŭlonge de la Rivero Magdalena en Bolivaro kaj Cezaro.

Turkisflugilaj papagetoj plej ofte troviĝas en pli sekaj, malfermaj aŭ ĉeriveraj arbaroj, cerado, caatinga, savano, palmarbaretoj, duonaridaj arbustejoj kaj paŝtejoj.

 Taksonomio 
Ĝis antaŭ nelonge, la turkisflugila papageto estis konsiderata subspecio de la kobaltpuga papageto kiel Forpus xanthopterygius spengeli. Tamen, en 2015 Bocalini kaj Silveira studis morfologiajn diferencojn inter subspecioj de kobaltpugaj papagetoj kaj determinis, ke la turkisflugila papageto estas sia propra specio, F. spengeli. Ĉi tiun disigon subtenis Donegan et al. en 2016. Ekzistas daŭra debato pri la valideco de ĉi tiu ŝanĝo. Kelkaj taksonomiaj aŭtoritatoj (inkluzive de la Usona Ornitologia Societo) ne agnoskas ĉi tiun ŝanĝon en klasifiko.

 Kutimaro kaj ekologio 

 Sociemo 
Turkisflugilaj papagetoj estas tre sociemaj kaj ofte troviĝas en grupoj de ĝis 50 birdoj.

 Reproduktado 
La reprodukta sezono de la turkisflugila papageto estas de majo ĝis aŭgusto. Inoj demetas 3-7 malgrandajn blankajn ovojn.

 Manĝado 
Turkisflugilaj papagetoj manĝas ĉefe fruktojn de Cecropia, kaj Mikania kaj semojn de Trema micrantha, kaj florojn de Ambrosia kaj Marcgravia. Oni scias ankaŭ, ke ili foje manĝas aliajn plantojn kaj herbojn.

Referencoj

 Birds of Venezuela de Hilty, 


Eksteraj ligiloj

Kategorio:Papagedoj
Kategorio:Birdoj de Kolombio